Sunan Giri

Sunan Giri atau R. 'Ainul Yaqin lahia di Blambangan pado taun 1442 M dan maningga pado taun 1506 nan dimakamkan di kampuang Giri, Kebomas Gresik. Baliau marupoan anggota Walisongo sakaligus pandiri karajaan Giri Kedaton nan bapusek di wilayah Kabupaten Gresik . Sunan Giri mambangun Giri Kedaton sabagai pusek panyebaran agamo Islam di Pulau Jawa, nan pangaruahnyo mancapai Madura, Lombok, Kalimantan, Sulawesi jo Maluku.

Namo Giri itu sandiri, nan dipakai Sunan Giri untuak manamoi tampek tingganyo di Gresik, diambiak dari namo ibukota Karajaan Blambangan wakatu itu. Kota Giri kini marupoan sabuah kecamatan di Banyuwangi, Jawa Timur. 

 Keluarga 
Sunan Giri mampunyoi babarapo namo lainnyo, iyolah Raden Paku, Prabu Satmata, Sang Hyang Giri Nata, Sultan Abdul Faqih, Raden 'Ainul Yaqin jo Jaka Samudra. 

Sunan Giri marupoan anak dari panikahan Maulana Ishaq, saurang mubaligh Islam dari Malaka, jo Dewi Sekardadu atau Dewi Sabodi, anak dari Prabu Menak Sembuyu, panguaso wilayah Blambangan pado maso-maso akhia Majapahit. 

Sajak lahianyo, Sunan Giri dituduah dek Patih Bajul Sengata sabagai panyabab wabah nan manimpo Blambangan. Patih Bajul Sengata manasehati Prabu Menak Sembuyu untuak mambunuah anak Dewi Sekardadu. Namun hal iko gagal, karano Sunan Giri dibuang ka lauik di Blambangan dek ibunyo, sabagai sarana caro untuak manyalamaikannyo dari rancana pambunuahan Senopati Blambangan.

Samantaro di tangah lauik antaro Blambangan jo Gili Manuk, bayi Dewi Sekardadu ko disalamaikan dek surang awak kapa nan banamo Abu Hurairoh, anggota Nyi Ageng Pinatih dari Gresik, jando kayo sarato mantan istri Koja Mahdum Syahbandar. Kajadian ko ditulih dek Thomas Stamford Raffles dalam bukunyo History of Java.

Hal iko juo didukuang dek catatan HJ De Graaf jo Th. Pigeaud dalam buku Karajaan-karajaan Islam di Jawa dalam Peralihan dari Majapahit ka Mataram. Kaduonyo mamastian baso bayi Dewi Sekardadu nan banamo Jaka Samudra tu disalamaikan dek Nyi Ageng Pinatih, sasudah itu namonyo diubah dari Jaka Samudra manjadi Raden Paku (manuruik namo nan diagiah dek ayahnyo) dan kamudian diganti jo Maulana Ainul Yaqin dek gurunyo,Syekh Sayyid Ali Rahmatullah atau Sunan Ampel.

 Dakwah jo kesenian 
Sasudah tigo taun baraja di bawah ayahnyo, Raden Paku, nan labiah tanamo jo namo Raden 'Ainul Yaqin, babaliak ka Giri. Babad Tanah Jawi mancaritokan kisah Raden Paku jo Raden Mahdum Ibrahim, nan baniaik pai ka Makkah untuak mangaji jo manunaikan ibadah Haji. Tapi, mareka baru tibo di Malaka, di sinan mareka basobok jo Maulana Ishak, ayah kanduang Raden Paku. Kaduonyo diajaan babagai disiplin ilmu Islam, tamasuak agamo tasawuf.

Dalam sumber-sumber nan tacataik dalam silsilah Bupati Gresik partamo banamo Kyai Tumenggung Pusponegoro, ado silsilah tarekat Syathariyah nan manyabuik namo Syaikh Maulana Ishak jo Raden Paku Sunan Giri sabagai guru dari Tarekat Syathariyah, nan manunjuakkan baso aliran tasawuf nan diajaan dek Maulana Ishak jo Raden Paku adolah Tarekat Syathariyah. Kamudian mareka mandirian sabuah pesantren Islam Giri di sabuah bukik di kampuang Sidomukti, Kebomas. Dalam bahaso Jawa, giri artinyo gunuang. Sajak itu, inyo dikenal dek masyarakaik jo namo Sunan Giri.

Pesantren Islam Giri di kudian hari tanamo sabagai salah satu pusek penyebaran agamo Islam di Jawa, pangaruahnyo bahkan sampai ka Madura, Lombok, Kalimantan, Sulawesi, Sumatera (tarutamo bagian selatan) jo Maluku . Pangaruah Giri taruih bakambang sampai manjadi sabuah karajaan ketek nan banamo Giri Kedaton, nan manguasoi Gresik jo sakitarnyo salamo babarapo generasi inggo akhianyo digulingkan dek Sultan Agung.

Ado babarapo karya seni tradisional Jawa nan acok dianggap takaik jo Sunan Giri, antaro lain adolah pamainan anak-anak sarupo Jelungan, dan Cublak Suweng; serta beberapa gending (lagu instrumental Jawa) kayak Asmaradana dan Pucung.

 Rujuakan 

Kategori:Wiki Cinto Ramadan 2026